Bitter Huwelik, Beter Egskeiding | Gawie le Roux Institute of Law
Gesinsregspraktisyns, neem kennis: bemiddeling gaan binnekort verpligtend word in alle gesinsgeskille
Daar word toenemend aanvaar dat die tradisionele adversatiewe litigasiestelsel, wat op die meeste ander gebiede van ons reg goed werk, vir die beslegting van egskeidingsake en ander gesinsgeskille nie baie geskik is nie. Meer spesifiek: die adversatiewe stelsel vererger die risikofaktore van egskeiding vir kinders.
Die voordele van bemiddeling in gesinsake word trouens wêreldwyd hoog aangeskryf.
As 'n gesinsregspraktisyn sal jy dus die paradigmaskuif moet maak om jou gesinsregspraktyk te verbreed en te herstruktureer ten einde die lewering van egskeidings- en gesinsbemiddelingsdienste aan jou kliënte in te sluit.
Bemiddeling is reeds verpligtend by ouerskapskwessies ingevolge die Kinderwet, en dit word aangemoedig in alle siviele aangeleenthede ingevolge die hofgedrewe bemiddelingsreëls van die Landdroshof en die Hooggeregshof, en dit gaan binnekort verpligtend word in alle gesinsaangeleenthede ingevolge die SA Regshervormingskommissie se Wetsontwerp op die Beslegting van Gesinsgeskille.
Hierdie seminaar sal jou voorsien van
Die wesenlike eienskappe en die proses van gesinsbemiddeling
Die vaardighede en tegnieke wat gesinsbemiddelaars gebruik om egskeidingsverwante kwessies en ander gesinsgeskille te besleg
Die voordele van bemiddeling vir sowel jou kliënte as jou regspraktyk
1. Die slaggate van die adversatoriese litigasiestelsel en hoe dit meehelp om 'n delikate situasie te vererger
Aanvallende en mededingende benadering
Formele en tegniese proses
Lang vertragings aan die orde van die dag
Onderliggende kwessies en tersaaklike aangeleenthede raak dikwels in die stelsel verlore
2. Die definisie en eienskappe van bemiddeling en hoe die proses meehelp om 'n delikate situasie te verbeter
Neutraliteit of onpartydigheid van bemiddelaar
Partydeelname en selfbeskikking
Privaat, informele en kreatiewe proses
3. Die regsvoorsiening vir gesinsbemiddeling in Suid-Afrika
Wet op Bemiddeling in Sekere Egskeidingsaangeleenthede, No 24 van 1987
Children's Act, No 38 van 2005
SA Regshersieningskommissie se Wetsontwerp op die Beslegting van Gesinsgeskille
4. Die verskillende vorms van bemiddeling en hoe bemiddeling as 'n belangegebaseerde probleemoplossingsbenadering verskil van onderhandeling deur regspraktisyns as 'n posisiegebaseerde benadering
Fasiliterende of nievoorskriftelike bemiddeling
Evaluerende of voorskriftelike bemiddeling
Voorspraak of aktivistiese bemiddeling
5. Die verskillende stadiums van die bemiddelingsproses om jou die basiese instrumente te bied om hierdie alternatiewe geskilbeslegtingsproses te hanteer
Oriëntering en inleidende stadium
Inligtingsontleding of definisiestadium
Skikking of ooreenkomsstadium
6. 'n Kort inleiding tot ander geskikte alternatiewe geskilbeslegtingsprosesse wat jy tydens of na egskeiding of gesinsineenstorting kan gebruik
Word toegerus met die jongste en tersaaklike ontwikkelings in bemiddeling, saamgestel en aangebied deur 'n hoogs ervare praktisyn op die gebied.
Ontvang 'n omvattende stel seminaarnotas wat jy kan hou vir toekomstige naslaandoeleindes oor die slaggate van litigasie, die eienskappe van bemiddeling as 'n probleemoplossingsbenadering, die instrumente om die alternatiewe geskilbeslegtingsproses te hanteer, en nog meer.
Om jou te bemagtig om uit te munt in kennis en praktyk – dis ons doel. Wat sê jy?
Maak gesinsgeskille beter vir alle betrokkenes deur gesinsbemiddeling deel te maak van die professionele dienste wat jy aanbied.
2020 Datums & Plekke
Port-Elizabeth 6 Mei
George 8 Mei
Durban 12 Mei
Pretoria 14 Mei (Afr) & 15 Mei (Eng)
Johannesburg 26 Mei
Kaapstad 28 Mei (Afr) & 29 Mei (Eng)
Bloemfontein 2 Junie
Oos-London 4 Junie
R2 700 | R2 400 vir vroeë registrasie* |
R2 100 vir baie vroeë registrasie*
*Sien afsnydatums vir registrasiefooie op die registrasieblad
10% afslag op elk van die bogenoemde prysklasse vir twee of meer lede van dieselfde firma
Prof Madelene (Leentjie) de Jong is 'n gerekende skrywer, akademikus en bemiddelaar. Sy dien tans in die advieskomitee van die Suid-Afrikaanse Regshervormingskommissie se Projek 100D (Gesinsgeskilbeslegting: Versorging van en Kontak met Kinders) en is projekleier van die advieskomitee van die Suid-Afrikaanse Regshervormingskommissie se Projek 100B (Hersiening van die Wet op Onderhoud, No 99 van 1998). Sy dien ook in die Bestuursraad van Kinderwelsyn Tshwane.
Sy het haar LLD-graad in 2003 aan Unisa behaal met 'n tesis getitel "Divorce mediation in South Africa – a comparative study". Sy is die medeskrywer van vier boeke en het al talle artikels oor gesinsreg en meer spesifiek onderhoudskwessies, egskeidings- of gesinsbemiddeling, gesinsarbitrasie en ouerkoördinering in verskeie regstydskrifte gepubliseer. Sy het al verskeie referate op nasionale en internasionale konferensies gelewer, hoofsaaklik oor aangeleenthede rakende alternatiewe gesinsgeskilbeslegting en onderhoud. Sy is deur die NNS as 'n C1-navorser gegradeer.
Sy is 'n gekwalifiseerde egskeidings- en gesinsbemiddelaar en 'n geakkrediteerde lid van die Suid-Afrikaanse Vereniging van Bemiddelaars in Gesinsaangeleenthede. Sy praktiseer al die afgelope 17 jaar as 'n deeltydse gesinsbemiddelaar. Sy word dikwels deur die Hooggeregshof of siviele streekhof aangestel om die aanwas in gades se boedels te bepaal of gades se gemeenskaplike boedel te verdeel by egskeiding.
Sy het haar BLC-graad in 1984 en haar LLB-graad in 1986 aan die Universiteit van Pretoria behaal. Sy het haar werkloopbaan in 1987 in Pretoria begin as 'n kandidaatprokureur by Couzyn, Hertzog en Horak Ing. Nadat sy as 'n prokureur van die Hooggeregshof van Suid-Afrika toegelaat is, het sy van 1989 tot 1990 by Du Plessis en Eksteen as prokureur gewerk. In 1991 het sy by Unisa in diens getree as 'n dosent in Gesinsreg in die Departement Privaatreg. Sy is in 1994 tot senior lektor bevorder, in 2004 tot medeprofessor en in 2008 tot vol professor.